Språkforskning var i aller høyeste grad populært da språket i seg selv ble vurdert som å kunne avsløre svenskenes opphav; det var mulig å spekulere mer eller mindre uhemmet i mangelen på bedre informasjon og av den grunn ble det fremmet svært storstilte tanker og ideer om folkets forhistorie, eksempelvis hevdet Rudbeck at den greske antikke byen Theben i virkeligheten var svenske Täby og at navnet til den greske helten Herakles var en forvanskning av «Här-Kolle», antikkens Troja var i virkeligheten Trögd utenfor Enköping, og lignende såkalte bevis basert på likhet i navn. Dette var samtidig en tid hvor religiøs fanatisme og tidlig naturvitenskap kjempet om innflytelse, hvilket førte til flere spenstige teorier. Magi, numerologi og esoterisme var vanlige innslag.